3. melléklet a 6/2016. (II. 25.) önkormányzati rendelethez 

9. melléklet a 4/2013. (II. 25.) önkormányzati rendelethez
„Megállapodás 

(egységes szerkezetben a 14/2013. (I. 18.) számú, a 25/2014. (I. 31.) számú, az 50/2015. (I. 30.) számú és az 5/2016. (I. 22.) számú közgyűlési határozattal jóváhagyott módosításokkal)
amely létrejött egyrészről Székesfehérvár Megyei Jogú Város Önkormányzata ( 8000 Székesfehérvár Városház tér 1., törzskönyvi nyilvántartási szám: 726995, KSH statisztikai számjel: 15726999-8411-321-07, adószám: 15726999-2-07, Bankszámlaszám: 12023008-00153647-00100001; képviseli: Dr. Cser-Palkovics András polgármester) a továbbiakban: Önkormányzat; 

másrészről a ............................................. Nemzetiségi Önkormányzat ( 8000 Székesfehérvár, …………., törzskönyvi nyilvántartási szám:…………, KSH statisztikai számjel:………., adószám:………….,Bankszámlaszám: ………..,képviseli:  ....................................................) a továbbiakban: Nemzetiségi Önkormányzat – jelen megállapodást kötő felek együtt: Felek – között az alulírott helyen és napon az alábbi feltételekkel:

I. A megállapodás szabályainak kialakítása

I.1.
Felek a nemzetiségek jogairól szóló 2011. évi CLXXIX. szóló törvény 80. § (3)-(5) bekezdése alapján a Nemzetiségi Önkormányzat működése személyi és tárgyi feltételeinek biztosítására-, továbbá a működéssel kapcsolatos végrehajtási feladatok ellátására vonatkozó szabályokat jelen megállapodásban rögzítik. A megállapodásban foglaltak az alábbi jogszabályokon alapulnak: 

· nemzetiségek jogairól szóló 2011. évi CLXXIX. szóló (továbbiakban: Njtv.) törvény 

· az államháztartásról szóló 2011. évi CXCV. törvény (továbbiakban: Áht.),

· a számvitelről szóló 2000. évi C törvény (továbbiakban: Sztv.),

· 
nemzetiségi célú előirányzatokból nyújtott támogatások feltételrendszeréről és elszámolásának rendjéről szóló 428/2012. (XII.29.) Korm. rendelet 

· az államháztartásról szóló törvény végrehajtásáról szóló 368/2011. (XII. 31.) Korm. rendelet (továbbiakban: Ávr.),

· 
az államháztartás számviteléről szóló 4/2013. (I.11.) Korm. rendelet (a továbbiakban: Áhsz.)

· a Magyarország gazdasági stabilitásáról szóló 2011. évi CXCIV. törvény (továbbiakban: Stabilitási tv.) 

I.2.
Jelen megállapodás részletesen tartalmazza az Önkormányzat és a Nemzetiségi Önkormányzat együttműködését meghatározó szabályokat:

· a Nemzetiségi Önkormányzat működési feltételeit és az ezzel kapcsolatos végrehajtási feladatokat,

· a Nemzetiségi Önkormányzat költségvetésének előkészítésével és megalkotásával, valamint a költségvetéssel összefüggő adatszolgáltatási kötelezettségek teljesítésével, továbbá a Nemzetiségi Önkormányzat önálló fizetési számla nyitásával, törzskönyvi nyilvántartásba vételével és adószám igénylésével kapcsolatos határidőket és együttműködési kötelezettségeket,

· a Nemzetiségi Önkormányzat kötelezettségvállalásaival kapcsolatosan az Önkormányzatot terhelő ellenjegyzési, érvényesítési, utalványozási, szakmai teljesítésigazolási feladatokat, 

· a Nemzetiségi Önkormányzat kötelezettségvállalásának a szervezeti és működési szabályzatban meghatározott szabályait, különösen az összeférhetetlenségi, nyilvántartási kötelezettségeket,

· a Nemzetiségi Önkormányzat gazdálkodásának eljárási és dokumentációs részletszabályaival, valamint az ezeket végző személyek kijelölésének rendjével, és az adatszolgáltatási feladatok teljesítésével kapcsolatos előírásokat, feltételeket.

I.3.
A Nemzetiségi Önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatokat és a működéshez nyújtott feltételek biztosítását jelen megállapodásban foglalt szabályok szerint a Székesfehérvár Megyei Jogú Város Polgármesteri Hivatala (továbbiakban: Polgármesteri Hivatal) látja el. 

II. A költségvetés elkészítésének és elfogadásának rendje

II.1. A költségvetési koncepció elkészítése

II.1.1.
A költségvetési koncepciót a Nemzetiségi Önkormányzat tervezett bevételei, kötelezettségvállalásai és más fizetési kötelezettségei és a központi költségvetésről szóló törvényjavaslat figyelembevételével kell  összeállítani. 

II.1.2.
A Jegyző által összeállított költségvetési koncepció tervezetét a Nemzetiségi Önkormányzat az Áht-ban előírt határidők figyelembevételével megtárgyalja, és határozatot hoz a költségvetés készítés további munkálatairól. 
II.2. A Nemzetiségi Önkormányzat költségvetése megalkotásának rendje

II.2.1.
A Nemzetiségi Önkormányzat költségvetését önállóan határozattal alkotja meg, és ez alapján önálló költségvetési gazdálkodást folytat.

II.2.2.
A Jegyző által elkészített költségvetési határozat tervezetét, a Nemzetiségi Önkormányzat Elnöke terjeszti az Áht-ban előírt határidők figyelembevételével a Nemzetiségi Önkormányzat testülete elé. 

II.2.3.
A Nemzetiségi Önkormányzat képviselő-testülete a benyújtott tervezetet megtárgyalja, és önállóan határoz annak elfogadásáról. 

II.2.4.
 A Nemzetiségi Önkormányzat költségvetési határozata tartalmazza:

a) a Nemzetiségi Önkormányzat költségvetési bevételi előirányzatait és költségvetési kiadási előirányzatait

aa)
működési bevételek és működési kiadások, felhalmozási bevételek és felhalmozási kiadások, kiemelt előirányzatok, és

ab)
kötelező feladatok, önként vállalt feladatok és államigazgatási feladatok 

szerinti bontásban,

b) a Nemzetiségi Önkormányzat által irányított költségvetési szervek költségvetési bevételi előirányzatait és költségvetési kiadási előirányzatait

ba) kiemelt előirányzatok,

bb) kötelező feladatok, önként vállalt feladatok és államigazgatási feladatok 

szerinti bontásban,

c) a költségvetési egyenleg összegét működési bevételek és működési kiadások egyenlege és a felhalmozási bevételek és a felhalmozási kiadások egyenlege szerinti bontásban,

d) a költségvetési hiány belső finanszírozására szolgáló, az Áht. 6. § (7) bekezdés a) pont ab) és ac) alpontja szerinti finanszírozási bevételi előirányzatokat,

e) a d) ponton túli költségvetési hiány külső finanszírozására vagy a költségvetési többlet felhasználására szolgáló finanszírozási bevételi előirányzatokat és finanszírozási kiadási előirányzatokat,

f) a költségvetési év azon fejlesztési céljait, amelyek megvalósításához a Stabilitási tv. 3. § (1) bekezdése szerinti adósságot keletkeztető ügylet megkötése válik vagy válhat szükségessé, az adósságot keletkeztető ügyletek várható együttes összegével együtt,

g) a Stabilitási tv. 3. § (1) bekezdése szerinti adósságot keletkeztető ügyletekből és az önkormányzati garanciákból és önkormányzati kezességekből fennálló kötelezettségeit az adósságot keletkeztető ügyletek futamidejének végéig, illetve a garancia, kezesség érvényesíthetőségéig, és a Stabilitási tv. 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeit, és

h) a költségvetés végrehajtásával kapcsolatos hatásköröket, így különösen a finanszírozási bevételekkel és a finanszírozási kiadásokkal kapcsolatos hatásköröket, valamint az Áht. 34. § (2) bekezdése szerinti esetleges felhatalmazást.

A költségvetési határozatban elkülönítetten szerepel az évközi többletigények, valamint az elmaradt bevételek pótlására szolgáló általános tartalék és céltartalék.

II.2.5.
Költségvetési határozat hiányában kiadások nem teljesíthetők. A gazdálkodás biztonságáért a Nemzetiségi Önkormányzat képviselő-testülete, a szabályszerűségéért az Elnök felel. A veszteséges gazdálkodás következményeiért az Önkormányzat nem tartozik felelősséggel.
III. A költségvetési előirányzatok módosításának rendje

III.1.
A költségvetési határozatban megjelenő bevételek és kiadások módosításáról, a kiadási előirányzatok közötti átcsoportosításról a III.2. pontban meghatározott kivétellel a Nemzetiségi Önkormányzat képviselő-testülete dönt.

III.2.
A Nemzetiségi Önkormányzat költségvetési határozata a Nemzetiségi Önkormányzat Elnöke (továbbiakban: Elnök) számára lehetővé teheti a Nemzetiségi Önkormányzat bevételeinek és kiadásainak módosítását és a kiadási előirányzatok közötti- a kiemelt kiadási előirányzatok kivételével - átcsoportosítást.

III.3.
Amennyiben a Nemzetiségi Önkormányzat év közben a költségvetési határozat készítésekor nem ismert többletbevételhez jut, vagy bevételei a tervezettől elmaradnak, e tényről az Elnök a képviselő-testületet tájékoztatja.

III.4.
A képviselő-testület a III.2 és a III.3. pont szerinti előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési határozatát. Ha év közben az Országgyűlés - a Nemzetiségi Önkormányzatot érintő hozzájárulások, támogatások előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési határozat módosítását.

III.5.
A költségvetés módosítására irányuló határozat tervezetét fentiek szerint a Jegyző készíti elő, melyet a Nemzetiségi Önkormányzat Elnöke terjeszt a III.4. pontban előírt határidők figyelembevételével a Nemzetiségi Önkormányzat testülete elé.

IV. A költségvetési információszolgáltatás rendje

IV.1.
A Nemzetiségi Önkormányzat elemi költségvetéséről az Ávr. 33. § (1)-(2)  bekezdésében meghatározott időpontig adatot kell szolgáltatni a Kincstár területileg illetékes szervéhez. Az elemi költségvetést a VI.1.1. pont szerint kijelölt személy készíti el a Nemzetiségi Önkormányzat költségvetési határozata alapján.

V. A beszámolási kötelezettség teljesítésének rendje

V.1.

A Nemzetiségi Önkormányzat képviselő-testülete a zárszámadásról határozatot hoz. A zárszámadási határozat tervezetét a Jegyző készíti elő, melyet az Elnök terjeszt a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

V.2.
A zárszámadási határozattervezet előterjesztésekor a képviselő-testület részére tájékoztatásul a következő mérlegeket és kimutatásokat kell bemutatni:

a)
az Áht. 24. § (4) bekezdése szerinti mérlegeket, kimutatásokat azzal, hogy az előirányzat felhasználási terven a pénzeszközök változásának bemutatását kell érteni,

b)
a Nemzetiségi Önkormányzat adósságának állományát lejárat, a Stabilitási tv. 3. §-a szerinti adósságot keletkeztető ügyletek, bel- és külföldi irányú kötelezettségek szerinti bontásban,

c)
a vagyonkimutatást, és

d)
a Nemzetiségi Önkormányzat tulajdonában álló gazdálkodó szervezetek működéséből származó kötelezettségeket, a részesedések alakulását.

V.3.
Az Önkormányzat Közgyűlése a Nemzetiségi Önkormányzat zárszámadására vonatkozóan nem rendelkezik döntési jogosultsággal. Az Önkormányzat a Nemzetiségi Önkormányzat zárszámadási határozata törvényességéért felelősséggel nem tartozik.  

V.4.

Az Áhsz. szerinti beszámolókat a gazdasági feladatok ellátásával megbízott készíti el a Nemzetiségi Önkormányzat gazdálkodási adataiból.

VI. A költségvetési gazdálkodás rendje

VI. 1. A költségvetés végrehajtása

VI.1.1.

A Nemzetiségi Önkormányzat költségvetési gazdálkodásának végrehajtásával kapcsolatos feladatokat a Polgármesteri Hivatal Gazdasági Igazgatósága Pénzügyi Irodájának (továbbiakban: pénzügyi iroda) köztisztviselője (továbbiakban: gazdasági feladatok ellátásával megbízott) látja el a Jegyző megbízásából. A kijelölt köztisztviselő személyéről a Jegyző írásban tájékoztatja a Nemzetiségi Önkormányzat Elnökét.

VI.1.2.

Nemzetiségi Önkormányzat vállalja, hogy az aláírásra jogosultak - kötelezettségvállalók, teljesítésigazolásra jogosultak, utalványozók – megbízását, nevét, sajátkezű aláírásuk feltüntetésével a Pénzügyi Iroda részére megküldi.

VI.1.3.


Kötelezettségvállalási, pénzügyi ellenjegyzési, érvényesítési, utalványozási és teljesítés igazolására irányuló feladatot nem végezheti az a személy, aki ezt a tevékenységét a Polgári Törvénykönyvről szóló 2013. évi V. törvény szerinti közeli hozzátartozója, vagy a maga javára látná el.

VI.2. A kötelezettségvállalás, pénzügyi ellenjegyzés rendje

VI.2.1.


A Nemzetiségi Önkormányzat kiadási előirányzatai terhére a Nemzetiségi Önkormányzat nevében kötelezettséget vállalni (a továbbiakban: kötelezettségvállalás) kizárólag az Elnök vagy az általa írásban felhatalmazott nemzetiségi önkormányzati képviselő jogosult. Ha a Nemzetiségi Önkormányzatnál nincs kötelezettségvállalásra jogosult személy, vagy a kötelezettségvállalásra jogosult személy feladata ellátásában akadályoztatva van, a képviselő-testület egyedi határozatában a Polgármesteri Hivatal alkalmazásában álló személyt jelölhet ki a kötelezettségvállalás gyakorlására. A képviselő-testület általi kijelölés megszűnik, ha a kötelezettségvállalásra más személy válik jogosulttá vagy az arra jogosult személy akadályoztatása megszűnik.

VI.2.2.


 Kötelezettséget vállalni az olyan kifizetések kivételével, amelyek

a)
értéke az ötvenezer forintot nem éri el,

b)
a fizetési számlákról a számlavezető által leemelt díj, juttatás, a külföldi pénzértékben vállalt kötelezettség árfolyamvesztesége, vagy

c)
az Áht. 36. § (2) bekezdése szerinti egyéb fizetési kötelezettségnek minősül

csak pénzügyi ellenjegyzés után, a pénzügyi teljesítés esedékességét megelőzően, írásban lehet.

VI.2.3.

A költségvetési év kiadási előirányzatai terhére vállalt kötelezettség mértéke nem haladhatja meg az azokat terhelő korábbi kötelezettségvállalásokkal és az Ávr. szerinti más fizetési kötelezettségekkel csökkentett eredeti vagy módosított kiadási előirányzatok összegét (a továbbiakban: szabad előirányzat).

Több év, vagy a költségvetési éven túli év kiadási előirányzata terhére vállat kötelezettség mértéke nem haladhatja meg Nemzetiségi Önkormányzat képviselő-testülete által megállapított, ennek hiányában a költségvetési év kiadási előirányzataival megegyező összegű kiadási előirányzatok szabad előirányzatát.

VI.2.4.

Nem szükséges előzetes, írásos kötelezettségvállalás akkor, ha:

a)
a kötelezettségvállalás értéke az  ötvenezer forintot nem éri el,

b)
a II.4. pont szerinti más kötelezettségnek minősülnek,

c)
továbbá a fizetési számlákról a számlavezető által leemelt díj, juttatás tekintetében.

VI.2.5.

A közbeszerzésekről szóló 2015. évi CXLIII. törvény (a továbbiakban: Kbt.) szerint a közbeszerzési eljárást megindító hirdetmény, részvételi, ajánlattételi felhívás, a pályázati kiírás, továbbá minden olyan nyilatkozat, harmadik személlyel szemben vállalt kötelezettség, amely feltételesen, valamely személy nyilatkozatától függő fizetési kötelezettséget tanúsít, kötelezettségvállalásnak tekintendő.

Ha a közbeszerzési eljárás, pályázat eredménytelen lett, a fizetési kötelezettséget keletkeztető nyilatkozat nem történt meg, a korábban lekötött előirányzat lekötését a kötelezettségvállalások meghiúsulásának szabályai szerint fel kell oldani.

VI.2.6.

A költségvetési év kiadási előirányzatai terhére abban az esetben vállalható kötelezettség, ha az abból származó valamennyi kifizetés a költségvetési évet követő év június 30-áig megtörténik. Határozatlan idejű vagy a költségvetési évet követő év június 30-át követő időpontra is fizetési kötelezettséget tartalmazó határozott idejű fizetési kötelezettség (a továbbiakban: több év előirányzatait terhelő kötelezettségvállalás) esetén

a)
a december 31-éig esedékes fizetési kötelezettségek mértékéig a költségvetési év,

b)
a december 31-ét követően esedékes fizetési kötelezettségek esetén az esedékesség szerinti évkiadási előirányzatai terhére vállalható kötelezettség.

VI.2.7.
Az egységes rovatrend K122. Munkavégzésre irányuló egyéb jogviszonyban nem saját foglalkoztatottnak fizetett juttatások és K336. Szakmai tevékenységet segítő szolgáltatások rovatain megtervezett előirányzatok terhére akkor köthető szerződés, ha

a)
azt jogszabály nem zárja ki,

b) a szerződés megkötése a közfeladatok ellátásához feltétlenül szükséges, és

c) törvény vagy kormányrendelet eltérő rendelkezése hiányában az adott feladat elvégzéséhez megfelelő szakértelemmel, szakképzettséggel és gyakorlattal, vagy egyéb megfelelő sajátos szakmai adottságokkal, képességekkel rendelkező személyt a szerződést kötő nem alkalmaz, vagy a szerződés tárgyát képező szolgáltatás egyedi, időszakos, vagy időben rendszertelenül ellátandó feladat.

VI.2.8.

A Nemzetiségi Önkormányzat kiadásai terhére vállalt kötelezettség pénzügyi ellenjegyzésére a gazdasági feladatok ellátásával megbízott írásban jogosult.

A pénzügyi ellenjegyzést a kötelezettségvállalás dokumentumán a pénzügyi ellenjegyzés dátumának és a pénzügyi ellenjegyzés tényére történő utalás megjelölésével, az arra jogosult személy aláírásával kell igazolni.

VI.2.9.


A pénzügyi ellenjegyző feladata ellátásához szükség szerint szakértőt vehet igénybe.

Amennyiben a kötelezettségvállalás nem felel meg az Áht. 37. § (1) bekezdésében előírtaknak, a pénzügyi ellenjegyzőnek erről írásban tájékoztatnia kell a kötelezettségvállalót, illetve az Elnököt.

Ha az Elnök a tájékoztatás ellenére írásban utasítást ad a pénzügyi ellenjegyzésre, a pénzügyi ellenjegyző köteles annak eleget tenni és e tényről a Nemzetiségi Önkormányzat képviselő-testületét haladéktalanul írásban értesíteni.

VI.2.10
.A kötelezettségvállalást követően gondoskodni kell annak nyilvántartásba vételéről, és a kötelezettségvállalás értékéből a költségvetési év és az azt követő évek szabad előirányzatait terhelő rész lekötéséről. 

A nyilvántartás tartalmazza legalább a kötelezettségvállalás nyilvántartási számát, a kötelezettségvállalást tanúsító dokumentum megnevezését, iktatószámát, keltét, a kötelezettségvállaló nevét, a jogosult azonosító adatait, a kötelezettségvállalás tárgyát, összegét, évek és előirányzatok szerinti megoszlását, a kifizetési határidőket, továbbá a teljesítési adatokat. A nyilvántartás vezetése a pénzügyi iroda feladata.

VI.2.11. A Nemzetiségi Önkormányzat vállalja, hogy a Polgármesteri Hivatal mindenkor érvényben lévő, a kötelezettségvállalás, a pénzügyi ellenjegyzés, a teljesítésigazolás, az érvényesítés, valamint az utalványozás rendjéről szóló utasítás formai előírásokra, használt nyomtatványokra vonatkozó pontjait elfogadja azzal az eltéréssel, hogy a készpénzforgalom bizonylatolásához nyomdai úton előállított szigorú számadási kötelezettség alá eső bizonylatokat használ (pénztárbizonylatok, pénztárjelentés, számla). 

VI.3. Teljesítésigazolás 

VI.3.1.
A Nemzetiségi Önkormányzatnál a kiadás teljesítésének elrendelését megelőzően (továbbiakban: utalványozásra) ellenőrizhető okmányok alapján ellenőrizni és igazolni kell a kiadások teljesítésének jogosságát, összegszerűségét, ellenszolgáltatást is magában foglaló kötelezettségvállalás esetében - ha a kifizetés vagy annak egy része az ellenszolgáltatás teljesítését követően esedékes - annak teljesítését. Nem szükséges teljesítésigazolás az Áht. 36. § (2) bekezdése szerinti más fizetési kötelezettségek teljesítéséhez.

VI.3.2.
A teljesítést az igazolás dátumának és a teljesítés tényére történő utalás megjelölésével, az arra jogosult személy aláírásával kell igazolni. 

VI.3.3.
A teljesítés igazolására jogosult személyeket - az adott kötelezettségvállaláshoz, vagy a kötelezettségvállalások előre meghatározott csoportjaihoz kapcsolódóan – az Elnök, illetőleg a kötelezettségvállaló írásban jelöli ki.

VI.4. Érvényesítés 

VI.4.1.

A teljesítés igazolása alapján – az Ávr. szerinti más fizetési kötelezettség esetén annak hiányában is – a kiadás teljesítését, a bevétel beszedését megelőzően az érvényesítőnek ellenőriznie kell az összegszerűséget, a fedezet meglétét és azt, hogy a megelőző ügymenetben az Áht., az Áhsz., valamint az Ávr. előírásait, továbbá a belső szabályzatokban foglaltakat megtartották-e.

VI.4.2.
A Nemzetiségi Önkormányzat kiadásainak, bevételeinek érvényesítésére a gazdasági feladatok ellátásával megbízott jogosult. Az érvényesítésnek tartalmaznia kell az érvényesítésre utaló megjelölést, a megállapított összeget, az érvényesítés dátumát, és az érvényesítő aláírását.

VI.4.3.
Amennyiben az érvényesítő a VI.4.1. pont szerinti vizsgálat során az ott megjelölt jogszabályok, illetve a belső szabályzatok megsértését tapasztalja, köteles ezt jelezni az utalványozónak. Az érvényesítés nem tagadható meg, ha ezt követően az utalványozó erre írásban utasítja. Ebben az esetben a további eljárási rendre a VI.2.9. pontban foglalt szabályokat kell megfelelően alkalmazni.

VI.5. Utalványozás

VI.5.1.

A bevételi előirányzatok javára bevételt elszámolni és a kiadási előirányzatok terhére kifizetést elrendelni - a Kormány rendeletében meghatározott kivételekkel - utalványozás alapján lehet. A kiadási előirányzatok terhére történő utalványozásra - a Kormány rendeletében meghatározott kivételekkel - a teljesítés igazolását, és az annak alapján végrehajtott érvényesítést követően kerülhet sor.

VI.5.2.
Utalványozásra az Elnök, vagy a Nemzetiségi Önkormányzat testületének általa írásban felhatalmazott tagja jogosult.

VI.5.3.

Nem kell utalványozni 

· a közigazgatási hatósági határozaton alapuló, az egységes rovatrend B3. Közhatalmi bevételek rovatain elszámolandó költségvetési bevételek beszedését, az egységes rovatrend B401. Készletértékesítés ellenértéke, B402. Szolgáltatások ellenértéke, B403. Közvetített szolgáltatások ellenértéke és B406. Kiszámlázott általános forgalmi adó rovatain elszámolandó költségvetési bevételeket,

· a fizetési számla vezetésével és az azon végzett műveletekkel kapcsolatban a számlavezető által felszámított díjakkal, költségekkel kapcsolatos költségvetési kiadásokat és kamatbevételeket,

· az egységes rovatrend B813. Maradvány igénybevétele rovatain elszámolandó finanszírozási bevételek teljesítését, és

· a fedezetkezelői számláról, valamint - a fedezetkezelői számlára történő átutalás esetén - az építtetői fedezetbiztosítási számláról történő kifizetéseket.

VI.5.4. A külföldi devizanemben utalványozott összeg forintértékét a terhelési értesítő alapján kell figyelembe venni, amellyel az utalványt a terhelési értesítő beérkezését követően haladéktalanul ki kell egészíteni.

VII. A Nemzetiségi Önkormányzat számlái

VII.1.
A Nemzetiségi Önkormányzat tudomással bír arról, hogy önálló fizetési számláját az Önkormányzat által választott számlavezetőnél vezetheti. 

VII.2.
Amennyiben a Nemzetiségi Önkormányzat hitellel, kötvénnyel rendelkezik, úgy az államháztartás központi alrendszeréből kapott költségvetési támogatásokkal kapcsolatos pénzforgalmát a fizetési számlájához kapcsolódó alszámlán köteles elkülöníteni. Az alszámláról a hitelen, kötvényen alapuló fizetési kötelezettségeit nem teljesítheti.

VII.3.
A Nemzetiségi Önkormányzat

a) fizetési számlájához kapcsolódóan az Ávr. 145. § (3) bekezdés d)-f), j) és k) pontja szerinti alszámlákat,

b) a letéti pénzeszközök kezelésére letéti számlát, és

c) devizaszámlát

vezethet.

VII.4.
A bankszámlák megnyitásának kezdeményezése a Nemzetiségi Önkormányzat feladata a gazdasági feladatok ellátásával megbízott közreműködésével. A bankszámlák feletti rendelkezési jogosultság a Nemzetiségi Önkormányzat Elnöke által a Banknál bejelentett módon történik.

VIII. Finanszírozás

VIII.1.
A Nemzetiségi Önkormányzat részére járó központi költségvetési támogatások igénylése, a támogatás felhasználásával kapcsolatos elszámolások, adatszolgáltatások teljesítése a Nemzetiségi Önkormányzat feladata a gazdasági feladatok ellátásával megbízott közreműködésével. A 2012. évben a Nemzetiségi Önkormányzat részére a központi költségvetési támogatások igénylése és folyósítása a 2011. december 30-án hatályos szabályok szerint történik. Az Önkormányzat a költségvetési támogatás Nemzetiségi Önkormányzatot megillető, a nettósítás során csökkentett összegét a fizetési számláján történő jóváírástól számított három munkanapon belül továbbutalja a Nemzetiségi Önkormányzat fizetési számlájára.

VIII.2.
Amennyiben a nemzetiségi önkormányzat adott költségvetési évre vonatkozóan nem rendelkezik elfogadott költségvetéssel és zárszámadással, illetve nem tesz eleget beszámolási kötelezettségének, úgy a költségvetés és zárszámadás elfogadásának, illetve a beszámoló elkészítésének határidejét követő hónaptól az állami támogatások folyósítása felfüggesztésre kerül. A felfüggesztés megszüntetésére és a támogatás folyósítására a mulasztás megszüntetését követő hónaptól kerül sor.

VIII.3.
Nemzetiségi Önkormányzat készpénzellátása (előleg felvétele) a Nemzetiségi Önkormányzat számlája terhére történik. Nemzetiségi Önkormányzat a mindenkor érvényben lévő jogszabályoknak megfelelően szabályozza a pénzkezeléssel, nyilvántartással, elszámolással – a pénz felvételével, kiadásával, bizonylatok kitöltésével, az időszaki pénztárjelentés vezetésével – kapcsolatos feladatokat, meghatározza a pénztári zárókészlet, az elszámolásra felvehető előleg összegét, az elszámolás határidejét. 

VIII.4.
Nemzetiségi Önkormányzat a képviselő-testülete tagjai közül megbíz egy személyt a pénzkezeléssel, teljes anyagi felelősségvállalási nyilatkozattal. Nemzetiségi Önkormányzat vállalja, hogy a szabályzatból és a teljes anyagi felelősségvállalási nyilatkozatból 1 példányt átad a Pénzügyi Iroda részére. 

VIII.5.
A bevételek beszedésekor, a kiadások teljesítésekor lehetőség szerint a készpénzkímélő módokat kell alkalmazni. A közüzemi díjak átutalással kerülnek kiegyenlítésre. 

IX. A vagyoni és számviteli nyilvántartás, adatszolgáltatás rendje

IX.1.

A Nemzetiségi Önkormányzat vagyoni, számviteli nyilvántartásait (továbbiakban: nyilvántartás) a Pénzügyi Iroda az Sztv., illetőleg az Áhsz. előírásai szerint a Polgármesteri Hivatal Forrás SQL ügyviteli rendszerében, elkülönítetten vezeti.

IX.2.
A munkatorlódások elkerülése és a naprakészség biztosítás érdekében 

- a tárgyhó 15. napjáig keletkezett adatokat, dokumentumokat, bizonylatokat (banki kivonatok, pénztárjelentések, pénztárbizonylatok, kötelezettségvállalási bizonylatok, stb.) legkésőbb a tárgyhó 20. napjáig,

- a tárgyhó 16. napjától a tárgyhó végéig keletkező adatokat, dokumentumokat, bizonylatokat (banki kivonatok, pénztárjelentések, pénztárbizonylatok, kötelezettségvállalási bizonylatok, stb.) legkésőbb a tárgyhót követő hó 2. munkanapjáig kell a gazdasági feladatok ellátásával megbízott részére átadni.

IX.3.
A Nemzetiségi Önkormányzat vállalja, hogy a Polgármesteri Hivatal mindenkor érvényes számviteli politikája részét képező szabályzataiban foglaltakat megismeri, a tartalmi és a formai előírásokra vonatkozó pontok értelemszerű alkalmazása mellett kötelezően betartja. Amennyiben ettől eltérően rendelkezik, úgy saját szabályzatot készít, amelyből egy példányt megküld a Pénzügyi Iroda részére.  

X. Ellenőrzés

A Polgármesteri Hivatal által a Nemzetiségi Önkormányzat részére végzett tevékenységek - így különösen a tervezéssel, gazdálkodással, finanszírozással, adatszolgáltatással, beszámolással kapcsolatos feladatok végrehajtásának  szabályszerűségi és pénzügyi ellenőrzését a hivatal független szervezeti egysége - Ellenőrzési Iroda - a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet alapján látja el.

 

XI. Törzskönyvi nyilvántartás, adószám igénylése

XI.1.
A törzskönyvi nyilvántartás vezetésével kapcsolatos bejelentések, adatszolgáltatások teljesítése az Áht.-ban, illetőleg az Ávr.-ben meghatározott esetekben és határidők figyelembevételével a Nemzetiségi Önkormányzat feladata a gazdasági feladatok ellátásával megbízott közreműködésével.

XI.2.
Az adózás rendjéről szóló 2003. évi XCII. törvény előírásai szerinti adóköteles tevékenység, az abban bekövetkező változás haladéktalan bejelentése a Nemzetiségi Önkormányzat feladata a gazdasági feladatok ellátásával megbízott közreműködésével.

XII. A Nemzetiségi Önkormányzat működéséhez nyújtott feltételek

XII.1.

Önkormányzat a nemzetiségi önkormányzatok részére – erre irányuló igényük esetén – az Njt. előírásait meghaladó mértékben, határozott időtartamra, kizárólagos használatra térítésmentesen nem lakás céljára szolgáló helyiséget biztosít. Önkormányzat a …/…(….) számú határozatával a ……… szám alatti …. m2 alapterületű, nem lakás céljára szolgáló helyiségcsoportot biztosítja Nemzetiségi Önkormányzat részére. 

XII.2.

Az Önkormányzat az Njtv. 80.§ (1) bekezdés a) és b) pontjában írt kötelezettségeknek a mindenkori éves költségvetésében megállapításra kerülő támogatás (továbbiakban: működési támogatás) útján tesz eleget.

XII.3.
A működési támogatás havi egyenlő részletekben, a tárgyhót követő 10. napig kerül átutalásra a Nemzetiségi Önkormányzat fizetési számlájára. Felek megállapodnak abban, hogy a tárgyévi költségvetési rendelet kihirdetéséig az Önkormányzati támogatás folyósításának összege megegyezik az előző évi támogatás 1/12 részével. 

XII.4.
A Nemzetiségi Önkormányzattal történő általános kapcsolattartásra (továbbiakban: Általános Kapcsolattartó) a Jegyző a Polgármesteri Hivatal köztisztviselőjét jelöli ki, amelyről a Nemzetiségi Önkormányzat Elnökét írásban tájékoztatja. 

XII.5.
A Nemzetiségi Önkormányzat képviselő-testülete ülésének összehívásával, lebonyolításával kapcsolatos feladatokat a Polgármesteri Hivatal Közgyűlési Irodája látja el. Ennek keretében: 

a) a Nemzetiségi Önkormányzat Elnöke a Nemzetiségi Önkormányzat Szervezeti és Működési Szabályzatában meghatározott határidőt megelőzően 7 munkanappal korábban tájékoztatja az Általános Kapcsolattartót az ülés tervezett időpontjáról, helyszínéről, napirendjéről, amellyel egyidejűleg átadja a Nemzetiségi Önkormányzat által elkészített előterjesztést. 

b) Amennyiben a tárgyalandó előterjesztést a Polgármesteri Hivatalnak kell elkészíteni, úgy az a) pontban meghatározott időpontban a Nemzetiségi Önkormányzat Elnöke az előterjesztést tartalmára vonatkozó tájékoztatást megadja. Az ily módon elkészített előterjesztést a Nemzetiségi Önkormányzat Elnöke írja alá. 

c) A Nemzetiségi Önkormányzat képviselő-testülete ülésének meghívóját és az előterjesztéseket a Közgyűlési Iroda küldi meg a nemzetiségi önkormányzat képviselőknek. A meghívót és az előterjesztéseket általában elektronikus úton kell megküldeni. 

d) Rendkívüli esetben, ha az előterjesztés jellege, tartalma azt indokolja, vagy a nemzetiségi önkormányzati képviselő nem rendelkezik elektronikus postafiókkal, a meghívót és az előterjesztéseket papír alapon kell biztosítani. A papír alapú előterjesztés kézbesítése a Polgármesteri Hivatal Városház tér 1. szám alatti portáján zárt borítékban kerül elhelyezésre a nemzetiségi önkormányzati képviselő részére. Az iratok elhelyezéséről a Közgyűlési Iroda telefonon tájékoztatja a nemzetiségi önkormányzati képviselőt. 

e) Amennyiben az Elnök a Nemzetiségi Önkormányzat képviselő-testületének ülését rövid úton (pl. telefonon) hívja össze, gondoskodik az előterjesztés elkészítéséről és egy példányának a Közgyűlési Iroda részére papír alapon történő átadásáról. 

f) A Nemzetiségi Önkormányzat képviselő-testületének ülésén Székesfehérvár Megyei Jogú Város Jegyzője által megbízott köztisztviselő (továbbiakban: Megbízott) részt vesz. A Megbízott személyéről a Jegyző írásban tájékoztatja a Nemzetiségi Önkormányzat Elnökét. 

g) A Nemzetiségi Önkormányzat képviselő-testülete üléséről a Megbízott által rögzített hangfelvétel alapján a Közgyűlési Iroda kivonatos jegyzőkönyvet készít. Az elkészített jegyzőkönyv aláírása érdekében a Nemzetiségi Önkormányzat Elnöke haladéktalanul intézkedik. 

h) A Nemzetiségi Önkormányzat képviselő-testülete üléséről készült jegyzőkönyv és annak mellékleteinek a Fejér Megyei Kormányhivatalhoz történő megküldéséről a jogszabályi előírások figyelembevételével a Közgyűlési Iroda gondoskodik. A Közgyűlési Iroda a jegyzőkönyv egy példányát átadja a Nemzetiségi Önkormányzat Elnökének. 

i) A Nemzetiségi Önkormányzat képviselő-testülete közmeghallgatására az a-h) pontban foglaltakat értelemszerűen kell alkalmazni. A közmeghallgatásra vonatkozó meghívót a Közgyűlési Iroda a www.szekesfehervar.hu honlapon közzéteszi. A közmeghallgatás meghívójának egyéb módon történő közzétételéről a Nemzetiségi Önkormányzat Elnöke rendelkezése alapján a Nemzetiségi Önkormányzat költségvetésének terhére kell gondoskodni. 

XIII. Záró rendelkezések

XIII.1.
Jelen megállapodást Felek minden év január 31. napjáig, általános vagy időközi választás esetén az alakuló ülést követő harminc napon belül felülvizsgálják.

XIII.2.
A XIII.1. pontban foglalt időponttól eltérően jogszabályi változás esetén a Jegyző jelzése alapján Felek a megállapodást módosíthatják. Jelen megállapodást Felek közös megegyezéssel kizárólag írásban módosíthatják, amely érvényes jelen pont módosítására is.

XIII.3.
Jelen megállapodásban nem szabályozottakra az I. pontban meghatározott jogszabályok az irányadók.

XIII.4.
A megállapodást Székesfehérvár Megyei Jogú Város Önkormányzatának Közgyűlése ................................ sz.  határozatával, az ................................................ Nemzetiségi Önkormányzat képviselő-testülete .................................. sz. határozatával hagyta jóvá és felhatalmazták képviselőiket a megállapodás aláírására.

Jelen megállapodást – mely 5 egymással mindenben egyező, eredeti példányban készült, 11 oldalból és XIII. fejezetből áll – Felek annak elolvasása, közös értelmezése, tartalmának megértése, és magukra kötelezőnek elismerése után mint akaratukkal mindenben megegyezőt, helyben hagyóan aláírták.

Székesfehérvár, 201…………………….

Székesfehérvár Megyei Jogú Város            

…………………………………………

  Önkormányzata képviseletében                             Nemzetiségi Önkormányzat képviseletében

               polgármester                                                                            elnök”             

� Módosult az 50/2015. (I. 31.) Kgy. számú határozattal


� Módosult az 50/2015. (I. 31.) Kgy. számú határozattal


� Módosult az 5/2016. (I. 22.) Kgy. számú határozattal


� Módosult az 5/2016. (I. 22.) Kgy. számú határozattal





� Módosult az 50/2015. (I. 31.) Kgy. számú határozattal


� Módosult az 50/2015. (I. 31.) Kgy. számú határozattal


� Módosult az 50/2015. (I. 31.) Kgy. számú határozattal


� Módosult az 5/2016. (I. 22.) Kgy. számú határozattal


� Módosult a 25/2014. (I. 31.) Kgy. számú határozattal


� Módosult az 5/2016. (I. 22.) Kgy. számú határozattal


� Módosult az 5/2016. (I. 22.) Kgy. számú határozattal


� Módosult a 14/2013. (I. 18.) Kgy. számú határozattal


� Módosult az 5/2016. (I. 22.) Kgy. számú határozattal


� Módosult az 50/2015. (I. 31.) Kgy. számú határozattal


� Módosult az 5/2016. (I. 22.) Kgy. számú határozattal


� Módosult az 5/2016. (I. 22.) Kgy. számú határozattal


� Módosult az 50/2015. (I. 31.) Kgy. számú határozattal


� Módosult az 50/2015. (I. 31.) Kgy. számú határozattal


� Módosult a 14/2013. (I. 18.) Kgy. számú határozattal





PAGE  
- 10 -

